Pokémon

Pokémon, også kjent som Pocket Monsters, er en mediefranchise som forvaltes av The Pokémon Company, et japansk konsortium som eies av Nintendo, Game Freak og Creatures Inc.. Opphavsretten til franchisen er delt mellom de tre firmaene, men bare Nintendo eier varemerket Pokémon. Franchisen ble skapt av Satoshi Tajiri, Ken Sugimori og Junichi Masuda i 1996, og startet med spillserien Pokémon. Spillene og andre Pokémon-medier er sentrert rundt fiktive skapninger kalt «pokémon». Det finnes 898 Pokémon (per august 2021).

Franchisen begynte med spillene Pokémon Red og Green (senere utgitt internasjonalt som Red og Blue) til Game Boy, som ble utviklet av Game Freak og utgitt av Nintendo. Franchisen inneholder nå videospill, samlekortspill, animerte TV-serier og filmer, tegneserier og leketøy. Pokémon er verdens mestselgende media-franchise (per 2019).

Navn 
Navnet Pokémon er et romanisert teleskopord fra det japanske varemerket «Pocket Monsters» (japansk:  ). På engelsk brukes Pokémon både om franchisen og monstrene, mens man på norsk skriver det med stor forbokstav når man omtaler varemerket og fenomenet, mens monstrene omtales med liten forbokstav siden de er fellesnavn og ikke egennavn. På norsk bøyes «pokémon» som vanlige hankjønnssubstantiv: en pokémon, pokémonen, pokémoner, pokémonene.

Pokémon-verdenen 
Pokémon-verdenen er befolket av mennesker og pokémoner. Det er flere forskjellige pokémon-slag som minner om virkelige dyr. Mange mennesker i denne verdenen «eier» forskjellige pokémoner som husdyr eller arbeidspartner, og skapningene blir også brukt i kamper mot andre pokémoner. De fleste trenere oppbevarer sine pokémoner i «pokéballer», som er små, kapsellignende kuler. Noen pokémoner kan også utvikle seg til å bli andre pokémoner. I Pokémon-spillene styrer spilleren en pokémon-trener som bruker skapningene til kamp, og de forskjellige pokémonene har tilgang til forskjellige angrep, evner og egenskaper ut i fra hvilken type pokémon de er, og hvor mye erfaring (engelsk: «experience») de har.

Typer 

Det finnes forskjellige typer pokémoner. Hver pokémon tilhører én til to typer, og forskjellige angrep har én type hver. Hvilke typer en pokémon har, bestemmer hva slags angrep og evner de er sterke og svake mot. Det er 18 forskjellige typer i Pokémon-spillene, og elleve i Pokemon-kortspillet.

Død 
Selv om en pokémon i videospillene mister alle helsepoeng, dør de aldri i kamp. De besvimer (engelsk, «faints»), og kan restaureres ved et «Pokémon Center», som er en type veterinær som finnes rundtom hele Pokémon-verdenen. Selv om spilleren aldri ser en pokémon dø, så finnes det pokémon-gravplasser i spillene.

Pokémoner som mat 
Selv om vanlige dyr er vist og nevnt i mediafranchisens forskjellige former, og er vist i matretter, er det også vanlig å spise pokémoner. Haler til pokémonen Slowpoke er uttørket og blir blant annet brukt i stuinger, og pokémonen Farfetch'd er nevnt som et «utsøkt måltid». Andre produkter som Miltank-melk og Chansey-egg er også spist i forskjellige former.

Videospill

Generasjoner 
Pokémon-spillene er delt inn i generasjoner basert på hvilke pokémoner som er tilgjengelige i spillet. Når en ny bolk med pokémoner blir lagt til i serien, utgjør disse en ny generasjon. Navnet på kontinentet som er tilgjengelig i første spill i generasjonen er ofte brukt som navnet på generasjonen, om ikke romertall blir brukt.

Noen nye pokémoner blir kunngjort i andre Pokémon-medier som Pokémon Go, manga- og anime-serien, kortspillet eller andre spin-off-spill og -produkter.

Utgitte videospill i hovedserien

Pokémon Go

Pokémon Go er et mobilspill der en skal fange pokémoner ved bruk av smarttelefonens plassering.

Pokémon-animeen 

Animeserien Pokémon er en eventyrsserie som har vært vist på TV i mange land, deriblant Norge. Serien er blitt vist på blant annet Disney XD, Fox Kids, Jetix og TV 2. Serien er for øyeblikket på sesong 24, og har over  episoder.

TV 2 har vist sesong 1, 2, 3, 7, 8, 10, 11 og 12 av serien, og de siste tolv episodene av sesong fem. Det vil si at de «hoppet» over sesong 3, 4, 5 og 9. Den niende sesongen ble senere vist på TV 2 Sumo sommeren 2009. TV 2 måtte etter påbud fra Forbrukerombudet gjøre flere endringer i serien, blant annet fjernet de «Pokèrapen», som ramset opp forskjellige pokémoner og oppfordret til å «måtte fange alle», og ble ansett som reklame. Jetix har vist sesong 1, 2, 6, 11, 12 og 13. 

I serien er den konstante hovedfiguren Ash Ketchum, som er 10 år gammel ved seriens start. Gjennom hans karriere som pokémon-trener møter han forskjellige figurer som blir hovedroller ved siden av han for sesongen. Ofte, gjenspeiler disse spillbare figurer i de forskjellige videospillenes generasjoner, men ikke alltid. Ash har vært på eventyr med, blant andre, Misty, Brock, Tracey, May, Max, Dawn, Iris og Cilan. I sesongen «Pokémon Chronicles» er Ash ikke en hovedfigur, men handler om andre bifigurer som Richie, Misty, Casey og Team Rocket.

Epilepsianfall 
16. desember 1997 fikk over 700 japanske personer anfall, noen epileptiske, utløst av Pokémon-episoden Dennou Senshi Porigon (japansk, «Den elektroniske krigeren Porygon»). Historien i episoden var at Team Rocket hacket seg inn i pokéballoverføringsprogrammet til professor Akihabara for å stjele pokémoner. Ash, Misty og Brock blir sendt inn i den digitale verdenen for å stoppe dem. Mens Ash og gjengen prøver å få Team Rocket ut uten å skade dem (ved å bruke et antivirus-program), har en av søstrene på «the Pokémon Center» ringt etter en dataspesialist, som gir datamaskinen en «vaksine» (antivirus-program) som tar den digitale formen av en bevæpnet sykebil. I flere scener med vaksinens rakettangrep kom blinkende lys i blå- og rødfargemønster. Episoden ble aldri sendt igjen i Japan, og heller aldri levert ut til internasjonale distributører. De «farlige» klippene fra denne episoden har imidlertid sirkulert på Internett flere steder, i de fleste tilfeller i svært mørk kontrast, slik at faren for anfall blir redusert.

Denne hendelsen er parodisert av andre serier og medier. I Simpsons-episoden «Thirty Minutes Over Tokyo» (1999), var det en scene med et lignende program. Simpsons-episoden ble bannlyst i Japan på grunn av dette, og andre fornærmende referanser i episoden.

Norske stemmer 

Andre medvirkende:

Katrine Blomstrand
Christine Meyer
Christin Borge
Christian Barmen
Stein Stølen Bjerkaker
Cathrine Bang Norum
Jannike Kruse
Emilie Christensen
Mads Henning Jørgensen
Siri Nilsen
Hedda Marie Bay
Malin Pettersen
August Fabritius Sanengen
Espen Reboli Bjerke
Klara Høeg
Selma Søder Joner
Bård Steine
Benjamin Helstad
Henrik Horge
Jakob Schøyen Andersen
Lars Sundsbø
Per Skjølsvik
Sarah MacDonald Berge
Sveinung Oppegaard
Thomas Stokke
Anette Lauenborg Waaler
Gaute Skjegstad
Harald Mæle
Ingrid Giæver
Ole Engeset
Simen Aurstad Gjernes
Silje Hagrim Dahl

Pokémon-filmene 
Det finnes flere Pokémon-filmer, og de fleste har blitt dubbet til norsk. Her er en liste over et utvalg Pokémon-filmer.

Pokémon 1: The First Movie - Mewtwo Strikes Back - Mewtwo slår tilbake
Pokèmon: Mewtwo Returns
Pokémon Filmen 2: Den enes kraft
Pokémon Filmen 3: Bli Trollbundet av Unown
Pokémon for Alltid - Celebi: Skogens Stemme
Pokémon Heroes: Latios & Latias
Pokémon: Jirachi Ønskeskaper
Pokémon: Skjebnens Deoxys
Pokémon: Lucario and the Mystery of Mew - Lucario og mysteriet om Mew
Pokémon: Pokémon Ranger, the Temple of the Sea
Pokémon: Darkrai sin oppstand
Pokémon: Giratina og himmelkrigeren
Pokémon: Arceus og livets juvel
Pokémon – Zoroark: Illusjonens Mester
Pokémon Filmen: Black - Victini og Reshiram
Pokémon Filmen: White - Victini og Zekrom
Pokémon Filmen: Kyurem vs Rettferdighetens Sverd
Pokémon Filmen: Genesect og legenden vekkes
Pokémon Filmen: Diancie og ødeleggelseskokongen
Pokémon Filmen: Hoopa og tidenes sammenstøt
Pokémon Filmen: Volcanion og det mekaniske vidunderet
Pokémonfilmen: Jeg velger deg!
Pokémonfilmen: Kraften av oss
Pokémon: Mewtwo slår tilbake—Evolution
Pokémon: Detective Pikachu

Pokémon TCG 
Pokémon TCG, forkortelse for Trading Card Game, er et kortspill som først ble utgitt i 1996. Før 2003 var det Wizards of the Coast som hadde rettighettene til spillet i USA, som er et selskap som også har rettighetene til kjente spill som Dungeons & Dragons og Magic: The Gathering. Nå er spillet håndtert av The Pokémon Company International. Det går ut på mye av det andre kortspill går ut på. Man legger ut kort med pokémoner på seg på spillbrettet, og gir dem energi av deres type for å gi dem muligheten til å angripe med deres angrep. All informasjon om angrepene deres og helsepoeng står på kortene. En særegen funksjon i dette spillet er muligheten til å utvikle monstrene, og dermed gjøre dem sterkere, og gir dem nye angrep, egenskaper og evner.

Flere videospillversjoner av Pokémon Trading Card Game er blitt utgitt. Blant andre Pokémon Trading Card Game, som kom ut i 1998 for Game Boy Color, og Pokémon Trading Card Game Online, som er tilgjengelig på Windows, Mac, Android og iPad, som har vært i bruk siden 2011. Pokémon Trading Card Game Live kommer til å ta over for Pokémon Trading Card Game Online når det kommer ut, som er forventet i løpet av 2022.

Pokémon TFG 
Pokémon TFG, forkortelse for Trading Figure Game, er et figurspill som først ble utgitt i Australia i 2006. Det spilles ved at man flytter miniatyrfigurer av pokémoner rundt på et spillebrett, og prøver å nå motstanderens mål. Underveis kan man kjempe mot motstanderens pokémoner ved å spinne figurfoten. Spillet har et startsett som inneholder utstyr og regler, og i tillegg har det kommet tilleggspakker med ekstra figurer. Spillet har over 40 forskjellige figurer, men har siden 2009 vært ute av produksjon.

En gratis digitalversjon av Pokémon Trading Figure Game ble utgitt for Android og iOS i 2016, med navnet Pokémon Duel.

Se også 
Liste over pokémoner

Referanser

Eksterne lenker 
 Pokémons offisielle nettsted (engelsk)
 Pokémons offisielle nettsted (norsk)
 Pokémon på Nintendos offisielle nettsted (norsk)
 Serebii, fanlagd, men seriøs nettside med informasjon om nærmest alle Pokémon-spill, episoder og annen info (engelsk)
 Pokébeach, fanlagd, men seriøs nettside som for det meste baserer seg på kortspillet (amerikansk)
 Bulbapedia - en wiki om Pokémon (engelsk)

 
Samlekortspill
Fiktive verdener